Jordan Henderson

Jordan Brian Henderson (sündinud 17. juunil 1990) on inglise jalgpallur. Ta mängib Inglismaa jalgpallikoondises ja Saudi Araabia kõrgliiga klubis Al-Ettifaq poolkaitsjana. 
Ta alustas jalgpallurikarjääri Sunderlandi meeskonnas 2008. aastal. 2009. aasta alguses mängis ta laenulepinguga Coventry City klubis. Liverpooliga liitus ta 2011. aastal. Suvel 2023 liitus ta ligi 14 miljoni euro eest Al-Ettifaqiga.
Klubikarjäär.
Sunderland.
Henderson kirjutas esimesele profilepingule alla 1. juulil 2008. Esimese mängu Sunderlandis pidas ta 1. novembril samal aastal, kui liitus vahetusest 5:0 kaotusmängus Chelsea vastu. Oma esimese mängu algkoosseisus mängis ta Blackburn Roversi vastu inglise liigakarika mängus.
Coventry City.
2009. aasta jaanuarist mängis Henderson laenulepinguga Coventry City klubis, kus pidas laenumängijana esimese mängu Derby County vastu. Kokku osales ta klubis 10 mängus, lüües ühe värava. Ta naasis Sunderlandi 8. aprillil 2009 pärast saadud vigastust.
Naasmine Sunderlandi.
2009–10 hooaeg oli Hendersoni läbimurdeaasta, kus ta pidas kokku 33 liigamängu. Oma esimese värava klubi meeskonnas lõi ta Birmingham City vastu. Samal hooajal võitis ta ka Sunderlandi parima noore jalgpalluri auhinna.
Sama auhinna võitis ta ka 2010–2011 hooajal.
Liverpool.
9. juunil 2011 liikus Henderson 20 miljoni naela eest Liverpooli, sõlmides klubiga pikaajalise lepingu.
2011–2012.
Henderson tegi oma debüüdi Liverpoolis 13. augustil 2011 hooaja esimeses mängus oma endise koduklubi Sunderlandi vastu, mis lõppes 1:1 viigiga. Oma esimese värava Liverpooli särgis lõi Henderson Anfieldil Bolton Wanderesi võrku.
26. veebruaril 2012 võitis ta Liverpooliga inglise liigakarika. Finaalis mängiti Cardiff Cityga, mängu normaalaeg lõppes seisul 1:1, lisaaeg 2:2, ja Liverpool võitis penaltitega 3:2. Henderson mängis selles finaalis 58 minutit, siis vahetati ta välja Craig Bellamy vastu.
Sama aasta 5. mail mängis ta veel teiseski finaalis, kus FA Cupi finaalis kaotati Chelseale 2:1.
2012–2013.
2012. aastal, pärast Brendan Rodgersi palkamist peatreeneriks, oli Henderson klubist lahkumisele üsna lähedal. 
Ta lõi oma esimese värava Euroopa sarjades 6. detsembril 2012 mängus Udinese vastu.
Kogu hooajal lõi ta kokku 6 väravat.
2013–2014.
2013–2014 hooajal sai Henderson regulaarselt mängida ja pidas liigas 35 kohtumist. 13. aprillil 2014 näidati talle karjääri esimest punast kaarti 3:2 võidumängus Manchester City vastu, mille tulemusena pidi ta vahele jätma kolm Liverpooli neljast viimasest liigamängust. 
2014–2015.
Henderson alustas hooaega hästi, andes kaks resultatiivset söötu kolmes mängus. 15. septembril 2014 tegi Liverpooli peatreener Brendan Rodgers teatavaks, et pärast Daniel Aggeri lahkumist saab Hendersonist Liverpooli uus asekapten. 29. novembril samal aastal kandis ta esimest korda Liverpooli kaptenipaela mängus Stoke Cityga, kuna kapten Steven Gerrard oli jäetud selleks mänguks varumeeste pingile. 2. detsembril mängis ta oma 150. mängu klubi särgis kõikide sarjade peale kokku.
Koondisekarjäär.
Noortekoondised.
Henderson on esindanud Inglismaad U19, U20 ja U21 tasemel. Ta tegi oma debüüdi U19 tasemel Tšehhi vastu 2009. aastal. Ta kandis mitmel puhul U21 koondise kaptenipaela.
Inglismaa koondis.
Oma esimese mängu Inglismaa koondise särgis pidas Henderson 17. novembril 2010 sõpruskohtumises Prantsusmaa vastu, ta tegi kaasa kogu kohtumise. 
Henderson kutsuti Inglismaa koondisse 2012. aasta Euroopa meistrivõistlusteks pärast Frank Lampardi vigastust. Ta tegi kaasa kahes kohtumises. Hiljem on ta kuulunud Inglismaa koondisse kõikidel suurturniiridel (EM, MM).
Koondisekarjääri esimese värava lõi ta 3. juulil 2021 Euroopa meistrivõistluste veerandfinaalis Ukraina vastu.